《题李客部册为其母受敕焚黄作》
明代·边贡

峨峨陇门碑，萧萧墓田草。春卿哭母处，泪尽秋山道。

秋山云黄哭脚斜，玄堂寂寂扃土花。祀筵俎豆杂五鼎，玉文鸾纸明江霞。

月弦张宇登岁矢，二十星霜一弹指。欲问春卿哭母心，潺湲哭夜龙溪水。

水流不复返，母去何时回。金沙閤珠翠，碧火扬青灰。

断机壁空蛛网窣，捣衣石冷啼蛄歇。还家何物最堪伤，白发中庭坐明月。

作者简介：边贡（1476 ～1532）字庭实，因家居华泉附近，自号华泉子，历城（今山东济南市）人。明代著名诗人、文学家。弘治九年（1496）丙辰科进士，官至太常丞。边贡以诗著称于弘治、正德年间，与李梦阳、何景明、徐祯卿并称“弘治四杰”。后来又加上康海、王九思、王廷相，合称为明代文学“前七子”。